Din il-ġimgħa, żewġ ħatriet eċitanti jwiegħdu li jagħmlu ħajjitna ftit aktar interessanti mis-soltu: Joseph Muscat inħatar Prim Ministru ta' Malta wara elezzjoni storika, u l-Arġentin Jorge Bergoglio ġie elett bħala Papa Franġisku I. Qrib in-nies Il-gvern ġdid ta' Joseph Muscat qiegħed iwiegħed tama ġdida lil eluf ta' Maltin u Għawdxin. Wara l-aqwa kampanja elettorali li qatt kellu għallanqas f'dawn l-aħħar erbgħin sena, il-Partit Laburista rritorna biex imexxi l-gvern Malti għall-ħames snin li ġejjin. Ir-rebħa storika tiegħu kienet aktarx dovuta kemm għall-bżulija li wera l-Partit Laburista f'dawn l-aħħar ħames snin u kemm għall-għadab li l-poplu rabba għat-tmexxija tal-gvern preċedenti. Il-maġġoranza mingħajr preċedenti li biha l-partit rebaħ l-elezzjoni tfisser li l-problemi kollha li ħoloq Lawrence Gonzi u li kellu l-Partit Nazzjonalista issa tgħabba bihom Joseph Muscat. Mingħand Muscat, il-poplu qiegħed jistenna ħafna, forsi wisq. L-enerġija u l-impetu li biha kiseb il-gvern din id-darba diffiċli tinżamm jekk il-poter—kif għandu tendenza li jagħmel—bil-qajla l-qajl jaqta' lil Muscat u l-kollaboraturi qrib tiegħu min-nies fit-triq. Kapitlu ġdid Huwa xi ftit diżappunt li l-Kabinett il-ġdid mhuwiex magħmul minn uċuh kollha ġodda. Mhux għax għandi xi ħaġa kontra l-uċuh antiki, la professjonalment, wisq anqas personalment. Iżda stennejt, jew xtaqt, li l-gvern il-ġdid jibda kapitlu totalment ġdid. Għallanqas, hekk naħseb li talab il-vot maġġoritarju tal-elettorat. Jiena naħseb li Joseph Muscat wera biżżejjed li għandu l-kapaċità personali u professjonali li jagħmel differenza. Iżda Joseph mhuwiex se jkun qiegħed jagħmel kollox. Jeħtieġ jiddelega, kif fil-fatt qiegħed jagħmel bil-formazzjoni tal-Kabinett il-ġdid. Li hawnhekk ma bediex għal kollox kapitlu totalment ġdid jista' ma jeħbirx tajjeb. Minkejja dan, nittama li x-xogħol ta' kulħadd, kemm fil-Kabinett u kemm fil-Parlament, jagħti nifs ġdid lill-politika Maltija. Jidhirli li dan hu li qiegħed jittama u jistenna kulħadd. Jalla x-xogħol kbir li sar f'dawn l-aħħar ħames snin fil-Partit Laburista taħt it-tmexxija ta' Joseph Muscat, iwettaq fit-tmexxija tal-gvern immexxi minnu dik il-bidla għall-aħjar li jixirqilhom il-Maltin u l-Għawdxin kollha. Knisja aktar sempliċi Waqt li jkun qiegħed isir dan, fil-Knisja Kattolika wkoll l-Erbgħa li għaddew twieldu tamiet ġodda. L-għażla ta' patri umli u sempliċi bħala Papa jidher li qiegħed jintroduċi fit-tmexxija l-aktar għolja tal-Knisja messaġġ li xi wħud minna ilhom jistennew. Forsi għadu kmieni wisq biex wieħed jgħid, imma l-Kardinal Jorge Bergoglio, issa Papa Franġisku I, jidher li jista' jġib ftit bidliet li l-Knisja Kattolika għandha bżonn urġentement. Il-fatt li huwa kritiku magħrufa ta' stil ta' Knisja li togħxa bil-pompa u ċ-ċerimonjaliżmi diġà jagħti sinjal tajjeb. Is-sejħa li l-Knisja tkun aktar sempliċi, anqas iffokata fuq il-missjoni pastorali tagħha, sensittiva politikament, ilha ħafna tinħass b'qawwa kbira minn min kien preokkupat bl-attitudni awtoritarja tal-Knisja. Il-konfratell ta' Bergoglio, il-Kardinal Karlu Martini, ma kienx waħdu f'dan. Jidher li l-Papa Franġisk I għandu din l-istess fehma wkoll. Spirtu Latino-Amerikan Bħala patri, il-Papa Franġisku I għandu mnejn hu aktar sensittiv minn saċerdoti oħrajn għall-ħtiġijiet konkreti u pragmatiċi fil-qasam pastorali tal-Knisja. L-istil ta' ħajtu, anki bħala Kardinal, jidher li jimmarka dan. Anki l-fatt li Bergoglio ma kienx parti mill-Kurja Rumana għandu jgħin sabiex jintroduċi ftit aktar spazju għall-isqfijiet fid-djoċesijiet tagħhom ħalli jaħdmu skont ma jurihom l-Ispirtu mingħajr indħil żejjed. Jien nobsor ukoll li l-Papa Franġisku I se jġib miegħu ftit minn dak l-ispirtu avventuruż u ferrieħi tipiku tal-Amerika Latina. Probabbilment, din tkun aqwa minnu, u ċert li l-Knisja Kattolika fid-dinja kollha għandna x'tiggwadanja b'dan. Bil-ħatra tal-Kardinal Bergoglio bħala Papa, il-Knisja qed tibda żmien ta' avventura. Dan se jkun żmien interessanti li jista' jnaddaf daqskemm iqanqal.
Joseph u Franġisku